ระเบียบคณะกรรมการจัดรูปที่ดินกลาง ว่าด้วยหลักเกณฑ์ วิธีการ และเงื่อนไขการอนุญาตให้เปลี่ยนการใช้ที่ดินเพื่อประโยชน์อย่างอื่นที่มิใช่เกษตรกรรม พ.ศ. 2559

ระเบียบคณะกรรมการจัดรูปที่ดินกลาง
ระเบียบคณะกรรมการจัดรูปที่ดินกลาง
ว่าด้วยหลักเกณฑ์ วิธีการ
และเงื่อนไขการอนุญาตให้เปลี่ยนการใช้ที่ดิน
เพื่อประโยชน์อย่างอื่นที่มิใช่เกษตรกรรม
พ.ศ. ๒๕๕๙
 

อาศัยอำนาจตามความในมาตรา
๑๑ (๙) และมาตรา ๕๖ แห่งพระราชบัญญัติจัดรูปที่ดินเพื่อเกษตรกรรม พ.ศ. ๒๕๕๘ คณะกรรมการจัดรูปที่ดินกลางออกระเบียบไว้
ดังต่อไปนี้

ข้อ
๑ ระเบียบนี้เรียกว่า ระเบียบคณะกรรมการจัดรูปที่ดินกลาง
ว่าด้วยหลักเกณฑ์ วิธีการ
และเงื่อนไขการอนุญาตให้เปลี่ยนการใช้ที่ดินเพื่อประโยชน์อย่างอื่นที่มิใช่เกษตรกรรม
พ.ศ. ๒๕๕๙

ข้อ
๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ระเบียบ หลักเกณฑ์ วิธีการ
และเงื่อนไขการอนุญาตให้เปลี่ยนการใช้ที่ดินเพื่อประโยชน์อย่างอื่นที่มิใช่เกษตรกรรมใดที่ขัดหรือแย้งกับระเบียบนี้
ให้บังคับใช้ตามระเบียบนี้

ข้อ
๔ ในระเบียบนี้
เปลี่ยนการใช้ที่ดิน หมายความว่า
การเปลี่ยนการใช้ที่ดินเพื่อประโยชน์อื่นที่มิใช่เกษตรกรรม รวมทั้งการปลูกสร้างสิ่งใด
ๆ หรือกระทำการใด ๆ
แก่ที่ดินอันอาจก่อให้เกิดความเสียหายแก่การจัดรูปที่ดินภายในเขตโครงการจัดรูปที่ดิน
ผู้ขออนุญาต หมายความว่า เจ้าของที่ดิน หรือผู้ที่ได้รับสิทธิในที่ดิน
ที่ดิน หมายความว่า
ที่ดินซึ่งอยู่ในเขตโครงการจัดรูปที่ดินและมีการก่อสร้างเพื่อการจัดรูปที่ดินแล้ว หรืออยู่ในระหว่างการก่อสร้าง
หรือจะทำการก่อสร้างตามแผนผังการจัดแปลงที่ดินที่คณะกรรมการจัดรูปที่ดินจังหวัดได้ให้ความเห็นชอบแล้วตามมาตรา
๑๒ (๓) แห่งพระราชบัญญัติจัดรูปที่ดินเพื่อเกษตรกรรม พ.ศ. ๒๕๕๘
การแปรรูปผลิตผลการเกษตรอย่างง่าย หมายความว่า
การใช้ผลิตผลการเกษตรของตนมาทำการแปรรูปด้วยตนเองโดยใช้กระบวนการแปรรูปพื้นบ้านเพื่อให้เกิดผลิตภัณฑ์ที่ยังเห็นสภาพเดิมของผลผลิตได้
เช่น การทำน้ำตาลมะพร้าว การทำเนื้อเค็ม การปั่นฝ้าย ยางแผ่นรมควัน
หัตถกรรมในครัวเรือน หมายความว่า
ผลิตภัณฑ์ที่ผลิตโดยใช้มือเป็นหลัก และมีการใช้แรงงานไม่เกิน ๗ คน
หรือใช้เครื่องมือมีขนาดกำลังไม่เกิน ๒ แรงม้า
น้ำมันเชื้อเพลิง หมายความว่า
น้ำมันที่ใช้เป็นเชื้อเพลิงได้ทุกชนิด รวมถึงน้ำมันหล่อลื่น ก๊าซธรรมชาติ
ก๊าซปิโตรเลียมเหลวด้วย

ข้อ
๕ ห้ามมิให้อนุญาตเปลี่ยนการใช้ที่ดินที่ก่อให้เกิดความเสียหายต่อการจัดรูปที่ดิน
หรือขัดต่อกฎหมายหรือระเบียบของทางราชการ เว้นแต่ได้รับอนุญาตตามระเบียบนี้

ข้อ
๖ การอนุญาตให้เปลี่ยนการใช้ที่ดิน
ต้องเป็นประโยชน์หรือเอื้อต่อการจัดรูปที่ดิน และอยู่ภายใต้หลักเกณฑ์ ดังต่อไปนี้
(๑)
การเปลี่ยนการใช้ที่ดินเพื่อการอยู่อาศัย
(ก)
ขนาดการใช้ที่ดินเพื่อสร้างบ้านและบริเวณบ้านรวมกันต้องไม่เกิน ๑ ไร่
(ข)
ต้องใช้เป็นที่อยู่อาศัยของเจ้าของที่ดินเอง หรือบุพการี หรือทายาท
(ค)
ห้ามใช้ประโยชน์เป็นสถานประกอบการอย่างอื่นนอกจากเป็นที่อยู่อาศัย
(๒)
การเปลี่ยนการใช้ที่ดินเพื่อการอุตสาหกรรมการเกษตรในครัวเรือน
(ก)
ต้องเป็นการประกอบกิจการการแปรรูปผลิตผลการเกษตรอย่างง่าย หรือหัตถกรรมในครัวเรือน
(ข)
ต้องเป็นการประกอบกิจการที่เจ้าของที่ดินเป็นผู้ประกอบการเอง
หรือสหกรณ์หรือกลุ่มเกษตรกรหรือวิสาหกิจชุมชนที่เจ้าของที่ดินเป็นสมาชิก
(๓)
การเปลี่ยนการใช้ที่ดินเพื่อเป็นสถานีบริการน้ำมันเชื้อเพลิง
(ก)
ต้องดำเนินกิจการโดยเจ้าของที่ดิน หรือสหกรณ์
หรือกลุ่มเกษตรกรหรือวิสาหกิจชุมชนที่เจ้าของที่ดินเป็นสมาชิก
(ข)
ขนาดการใช้ที่ดินต้องไม่เกิน ๑ ไร่
(ค)
ต้องได้รับอนุญาตตามกฎหมาย และระเบียบ
ข้อบังคับว่าด้วยการจัดตั้งสถานีบริการน้ำมันเชื้อเพลิง หรือระเบียบที่เกี่ยวข้อง

ข้อ
๗ ภายใต้บังคับข้อ ๕
คณะกรรมการจัดรูปที่ดินจังหวัดอาจพิจารณาอนุญาตการขอเปลี่ยนการใช้ที่ดินตามความเหมาะสมและสมควรโดยไม่ต้องพิจารณาตามหลักเกณฑ์ที่กำหนดไว้ในระเบียบนี้สำหรับการเปลี่ยนการใช้ที่ดินในเขตโครงการจัดรูปที่ดิน
ดังต่อไปนี้
(๑)
การเปลี่ยนการใช้ที่ดินในระยะไม่เกิน ๒๐๐ เมตร
จากทางหลวงแผ่นดินหรือทางหลวงชนบทตลอดสาย เพื่อกิจการในประเภทดังนี้
(ก)
สถาบัน หรือสถานที่ราชการ สถาบันการศึกษาและสถาบันทางศาสนา
(ข)
พาณิชยกรรม
(ค)
ที่อยู่อาศัย สถานีบริการน้ำมันเชื้อเพลิงที่ไม่อยู่ในหลักเกณฑ์ตามข้อ ๖ (๑)
หรือข้อ ๖ (๓)
(ง)
กิจการอื่น ๆ ที่เป็นประโยชน์หรือเอื้อต่อการจัดรูปที่ดินหรือไม่ก่อให้เกิดความเสียหายต่อการจัดรูปที่ดิน
เช่น ลานตากข้าว สถานที่เก็บพืชผลทางการเกษตร ตลาดจำหน่ายพืชผลทางการเกษตร
(๒)
ที่ดินในเขตโครงการจัดรูปที่ดินที่มิได้ใช้เพื่อการก่อสร้างจัดรูปที่ดิน

ข้อ
๘ การพิจารณาอนุญาตเปลี่ยนการใช้ที่ดินตามข้อ
๖ และข้อ ๗ คณะกรรมการจัดรูปที่ดินจังหวัดอาจมอบหมายให้หัวหน้าสำนักงานจัดรูปที่ดินจังหวัดเป็นผู้พิจารณาอนุญาตได้
เมื่อคณะกรรมการจัดรูปที่ดินจังหวัดหรือผู้ซึ่งคณะกรรมการจัดรูปที่ดินจังหวัดมอบหมายอนุญาตให้เปลี่ยนการใช้ที่ดินตามข้อ
๖ หรือข้อ ๗ แล้ว ให้รายงานคณะกรรมการจัดรูปที่ดินจังหวัดและคณะกรรมการจัดรูปที่ดินกลางเพื่อทราบ
แล้วแต่กรณี

ข้อ
๙ การเปลี่ยนการใช้ที่ดินที่สภาพพื้นที่ได้เปลี่ยนจากการเกษตรกรรมเป็นพื้นที่ที่มีความเจริญขยายไปถึง
และมีการกำหนดขอบเขตพื้นที่ไว้โดยชัดแจ้งพร้อมกับมีแผนที่ประกอบและมีการกำหนดเงื่อนไขการพิจารณาอนุญาตในแต่ละประเภทไว้
เมื่อได้รับความเห็นชอบจากคณะกรรมการจัดรูปที่ดินกลางแล้วให้คณะกรรมการจัดรูปที่ดินจังหวัดพิจารณาอนุญาตไปตามนั้น

ข้อ
๑๐ การเปลี่ยนการใช้ที่ดินนอกจากที่กำหนดไว้ในข้อ
๖ ข้อ ๗ และข้อ ๙
หรือการเปลี่ยนการใช้ที่ดินในกรณีอื่นที่มิได้กำหนดไว้ในระเบียบนี้
ให้คณะกรรมการจัดรูปที่ดินจังหวัดพิจารณาอนุญาตได้ในกรณีที่มีความจำเป็นเมื่อได้รับความเห็นชอบจากคณะกรรมการจัดรูปที่ดินกลางแล้ว

ข้อ
๑๑ ในกรณีที่คณะกรรมการจัดรูปที่ดินจังหวัด
หรือผู้ซึ่งคณะกรรมการจัดรูปที่ดินจังหวัดมอบหมายมีมติไม่อนุญาตตามคำขอเปลี่ยนการใช้ที่ดิน
ให้ผู้ขออนุญาตยื่นอุทธรณ์เป็นหนังสือต่อคณะกรรมการจัดรูปที่ดินกลางภายในกำหนดสามสิบวัน
นับแต่วันที่ได้รับแจ้งมติของคณะกรรมการจัดรูปที่ดินจังหวัด
หรือผู้ซึ่งคณะกรรมการจัดรูปที่ดินจังหวัดมอบหมาย
คำวินิจฉัยของคณะกรรมการจัดรูปที่ดินกลางให้เป็นที่สุด

ข้อ
๑๒ ก่อนออกหนังสืออนุญาตให้เปลี่ยนการใช้ที่ดิน
ให้เจ้าของที่ดินหรือผู้ได้รับสิทธิในที่ดินชำระเงินค่าใช้จ่ายในการจัดรูปที่ดินอันเนื่องมาจากการเปลี่ยนการใช้ที่ดินตามระเบียบคณะกรรมการจัดรูปที่ดินกลาง
ว่าด้วยหลักเกณฑ์ วิธีการ และเงื่อนไขการชำระค่าใช้จ่ายในการจัดรูปที่ดิน พ.ศ.
๒๕๕๙ กำหนดให้เสร็จสิ้นเสียก่อน

ข้อ
๑๓ การยื่นคำขอตามระเบียบนี้
ให้ยื่นต่อสำนักงานจัดรูปที่ดินจังหวัด


ประกาศ ณ วันที่ ๙
มิถุนายน พ.ศ. ๒๕๕๙
พลเอก ฉัตรชัย สาริกัลยะ
รัฐมนตรีว่าการกระทรวงเกษตรและสหกรณ์
ประธานกรรมการจัดรูปที่ดินกลาง







ชวัลพร/ปริยานุช/จัดทำ
๒๒ กรกฎาคม
๒๕๕๙









[๑] ราชกิจจานุเบกษา
เล่ม ๑๓๓/ตอนพิเศษ ๑๕๕ ง/หน้า ๗/๑๓ กรกฎาคม ๒๕๕๙